Cum a intrat UDMR în Parlamentul European cu voturi direcționate de PSD și PNL. Partidul lui Kelemen Hunor, rezultate-record în județe precum Ialomița, Giurgiu, Olt, Călărași

UDMR a intrat la mustață în Parlamentul European, cu 5,26%, dar și cu un număr-record de voturi față de ultimii ani, în ciuda mobilizării masive a electoratului românesc, ceea ce în mod normal face inexplicabil acest scor. La o prezenta de peste 50% la europarlamentare, UDMR n-ar fi avut în mod normal nici o șansă să depășească pragul de 5%, având în vedere că numărul alegătorilor maghiari este fix. În aceste condiții, cu cât votează mai mulți români, cu atât procentul UDMR este mai mic iar la o prezentă de peste 40% șansele de a depăși pragul scad dramatic. Totuși, cum s-a întâmplat miracolul?

UDMR a fost votat aparent inexplicabil de mii de oameni în județele fără comunitate maghiară din Moldova și sudul țării. Surse politice au declarat pentru G4Media.ro că explicația numărului mare de buletine obținute de UDMR e direcționarea de voturi de la PSD și PNL.

Mai precis: în județele cu puțini etnici maghiari, PSD și PNL au trimis cetățeni de etnie română ca delegați în numele UDMR în secțiile de vot. Acești delegați au avut ca sarcină să voteze cu UDMR. Or, având în vedere că la nivel național au fost 18.000 de secții, un număr semnificativ de voturi au venit de la acești delegați trimiși de PSD și PNL.

Nu e clar de ce ar fi făcut cele două partide acest gest, însă foarte probabil că au preferat să aibă un UDMR mai departe legat de București decât să izoleze treptat partidul și să-l facă tot mai dependent de Budapesta. Apoi, ambele partide au beneficiat de sprijinul UDMR. De fiecare dată când au fost la guvernare, maghiarii le-au asigurat majoritatea în Parlament.

În alte județe din sudul țării, PSD ar fi avut cotă de voturi pentru UDMR pe fiecare județ, au mai declarat sursele citate.

Paradoxal, în unele județe cu populație maghiară semnificativă, precum Bihor, Satu Mare, Sălaj, numărul de voturi pentru UDMR a scăzut în comparație cu alegerile parlamentare din 2016.

UDMR a obținut la aceste alegeri 476.681 de voturi, cu 36.272 de voturi mai mult decât la alegerile parlamentare din 2016 și 64.858 mai multe voturi decât la alegerile locale din 2016.

Rezultate UDMR la ultimele cinci scrutinuri la care a participat UDMR:

Europarlamentare 2019: 476.681

Parlamentare 2016 – 440.409

Locale 2016 – 411.823

Europarlamentare 2014 – 350.689

Prezidențiale 2014, turul 1: 329.727

Comparații județe cu un număr mic de cetățeni de etnie maghiară (Europarlamentare 2019 față de Parlamentare 2016:

Argeș: 1.532 voturi față de 265 în 2016

Bacău: 2.988 voturi față de 1287

Botoșani: 926 voturi față de 239

Brăila: 721 voturi față de 289

Buzău: 1.155 voturi față de 279

Giurgiu: 731 voturi față de 146

Călărași: 686 voturi față de 128

Constanța: 1.908 voturi față de 398

Dâmbovița: 1.462 voturi față de 200

Dolj: 1.468 voturi față de 327

Ialomița: 712 voturi față de 100

Olt: 877 voturi față de 189

Teleorman: 667 voturi față de 204

UPDATE: PNL dezminte informația într-un drept la replică remis redacției:

PNL dezminte în mod categoric informația prezentată în articol potrivit căreia PNL ar fi contribuit la voturile obținute de UDMR în județe fără comunitate maghiară, astfel încât UDMR să îndeplinească pragul de 5% pentru a intra în Parlamentul European. Pentru PNL voturile obținute în alegeri nu sunt tranzacționabile.

În ziua alegerilor din 26 mai pentru PNL a contat fiecare vot obținut tocmai pentru că miza alegerilor a ținut de înfrângerea PSD.

În altă ordine de idei, potrivit informațiilor pe care le deținem, PSD a desemnat reprezentanți în 90% din secțiile de votare, unde nu au fost reprezentanți ai UDMR, pe locurile rezervate Uniunii. În acest sens, avem îndreptățirea să credem că aceste voturi suplimentare obținute de UDMR au fost facilitate tocmai de PSD.

Foto: InquamPhotos / George Călin